Eigendur Faxaflóahafna móti stefnu um framtíðaruppbyggingu á Grundartanga Í framhaldi af umhverfisúttekt á Grundartanga sem þrír sérfræðingar gerðu að beiðni Faxaflóahafna og kynnt var nýlega , gerði stjórn hafnarsamlagsins bókun á fundi sínum sl. föstudag 7. júní . Þar var m.a. samþykkt að beina því til eigenda fyrirtækisins , sem eru Reykjavíkurborg , Hvalfjarðarsveit , Akranes og Borgarbyggð , að mótuð verði stefna um framtíðaruppbyggingu á Grundartanga . Þar verði m.a. gert ráð fyrir að framleiðslustarfsemi og þjónusta taki mið af niðurstöðu úttektarskýrslunnar m.a. varðandi brennisteinstvíoxíð . Áfram verði gert ráð fyrir iðnfyrirtækjum á svæðinu . Þá verði rætt við sveitarstjórn Hvalfjarðarsveitar um skipulag svæðisins . Miðað verði við að framleiðsla og þjónusta fyrirtækjanna nýti græna orku og starfi samkvæmt umhverfismarkmiðum Faxaflóahafna sf . Í ályktun stjórnar Faxaflóahafna er þeirri ósk komið á framfæri við Umhverfisstofnun að stofnunin komi á fót samráðsvettvangi og auknu samráði milli þeirra aðila sem vinna að umhverfisvöktun á Grundartangasvæðinu . Þá verði framsetning umhverfisupplýsinga enn bætt þannig að íbúar í nágrenni svæðisins hafi greiðan aðgang að grundvallarupplýsingum varðandi stöðu mála . Þeim tilmælum er beint til Umhverfisstofnunar og Norðuráls hf. að komið verði á upplýsingamiðlun til íbúa í grennd við Grundartanga svo að þeir geti brugðist við ef óhagstætt veðurfar er talið geta aukið líkur á að dreifing flúors verði umfram það sem þynningarsvæði og reiknilíkön gera ráð fyrir . Þá er þeim tilmælum einnig beint til Umhverfisstofnunar , Elkem Island ehf. og Norðuráls hf. að skýrsla starfshópsins um úttekt á umhverfisáhrifum verði tekin til sérstakrar umfjöllunar á vettvangi þessara aðila og tillögur skýrsluhöfunda nýttar til þess að frekari sátt megi nást um umhverfismál á svæðinu . Í bókun stjórnar Faxaflóahafna segir m.a : „ Landkostir á Grundartanga felast í góðri hafnaraðstöðu , öflugu afhendingarkerfi á rafmagni , landrými og nálægð og greiðum samgöngum við öflugan vinnumarkað . Fjarlægð frá þéttbýli er heppileg , en á móti kemur að í grennd við Grundartanga er stundaður landbúnaður og ferðaþjónusta , sem taka þarf tillit til . Á grundvelli umhverfisstefnu Faxaflóahafna sf. og í ljósi ákveðinnar tortryggni varðandi umhverfismælingar og umhverfisvöktun ákvað stjórn Faxaflóahafna sf. að láta vinna sjálfstæða og óháða úttekt á umhverfismálum á Grundartanga . Tilgangur þeirrar úttektar var að útbúa lista yfir þá umhverfisþætti sem tengjast iðnaði á Grundartanga , leggja mat á mengunarálag og nýta niðurstöðu úttektarinnar til að móta stefnu um framtíðaruppbyggingu . “